《古木寒林歌》
明代·朱同

遂阳山城万家邑，古木参天蔽原隰。虎踞老石龙回空，雷擘苍崖起群蛰。

故人结茅溪上居，日临流水观扶疏。因怀万牛栋梁重，乘兴偶谒承明庐。

沧海无际百川趋，挂席欲进空踌躇。故山乔木邈何许，但见万里连荒墟。

秋风江山客衾簿，梦到家山旧丘壑。青林白日谁共閒，远望有人高倚阁。

解印翩然归故丘，再睹古干交螭虬。栋梁无用甘樗散，与尔老寿同千秋。

紫阳山人笔如舌，为尔写向鹅溪雪。堂上今亦生枫树，安得长歌继前哲。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。